b'\n_START_ARTICLE_\nLegio V Macedonica\n_START_PARAGRAPH_\nLegio V Macedonica (makedonialainen) oli roomalainen legioona. Sen perustivat todenn\xc3\xa4k\xc3\xb6isesti konsuli Gaius Vibius Pansa Caetronianus ja Octavianus vuonna 43 eaa. Legioonan tunnus oli h\xc3\xa4rk\xc3\xa4, mutta my\xc3\xb6s kotkaa k\xc3\xa4ytettiin usein._NEWLINE_Macedonica oli vuonna 62 Armeniassa. Rhandeian taistelun j\xc3\xa4lkeen se siirrettiin it\xc3\xa4\xc3\xa4n kolmen muun legioonan kanssa Gnaeus Domitius Corbulon komennossa taistelemaan parthialaisia vastaan. Ensimm\xc3\xa4isen juutalaissodan syttyess\xc3\xa4 keisari Nero l\xc3\xa4hetti legioonan Juudeaan Vespasianuksen komentoon taistelemaan juutalaiskapinallisia vastaan. Vuonna 69 legioona liitettiin Vespasianuksen pojan, Tituksen armeijaan, jonka kanssa h\xc3\xa4n valtasi Jerusalemin vuonna 70._NEWLINE_Vuonna 101 legioona siirrettiin Daakiaan taistelemaan paikallisia kansoja vastaan ja se pysyi Daakiassa vuoteen 274 asti, jolloin se siirrettiin Moesian provinssiin. Se pysyi siell\xc3\xa4 400-luvulle asti, jolloin se katoaa merkinn\xc3\xb6ist\xc3\xa4.'